b'\n_START_ARTICLE_\nPekka K\xc3\xa4hk\xc3\xb6nen\n_START_PARAGRAPH_\nPekka K\xc3\xa4hk\xc3\xb6nen (5. tammikuuta 1956 Savonlinna \xe2\x80\x93 12. toukokuuta 2015 Helsinki) oli suomalainen oopperalaulaja, \xc3\xa4\xc3\xa4nialaltaan baritoni._NEWLINE_K\xc3\xa4hk\xc3\xb6nen kirjoitti ylioppilaaksi Savonlinnassa. H\xc3\xa4n suoritti kanttori-urkurin tutkinnon Kuopion konservatoriossa sek\xc3\xa4 yksinlaulun opettajan tutkinnon ja oopperastudion Sibelius-Akatemiassa. H\xc3\xa4n suoritti laulun diplomitutkinnon vuonna 1987 ja piti ensikonserttinsa vuonna 1991._NEWLINE_Pekka K\xc3\xa4hk\xc3\xb6nen esiintyi muun muassa Suomen Kansallisoopperassa, Savonlinnan Oopperajuhlilla, Tallinnan Estonia-teatterissa sek\xc3\xa4 useissa maakuntaoopperoissa. H\xc3\xa4n lauloi yli 50 oopperaroolia, joita olivat esimerkiksi Mozartin Figaron h\xc3\xa4iden Figaro, Taikahuilun Papageno, Don Giovannin Leporello, Gounod\xe2\x80\x99n Faustin Valentin, Donizettin Lemmenjuoman Belcore, Puccinin Gianni Schicchin nimiosa, Leoncavallon Pajazzon Tonio sek\xc3\xa4 Offenbachin Hoffmannin kertomusten nelj\xc3\xa4 paholaishahmoa._NEWLINE_Pekka K\xc3\xa4hk\xc3\xb6nen konsertoi s\xc3\xa4\xc3\xa4nn\xc3\xb6llisesti urkutaiteilija Kalevi Kiviniemen kanssa ja esiintyi usein oratorio- ja passioteht\xc3\xa4viss\xc3\xa4. K\xc3\xa4hk\xc3\xb6nen toimi Sibelius-Akatemian yksinlaulun opettajana vuodesta 1987 ja lehtorina vuodesta 2003 l\xc3\xa4htien. K\xc3\xa4hk\xc3\xb6nen oli entisen Vantaan Oopperan, nykyisen kiert\xc3\xa4v\xc3\xa4n Ooppera Verson taiteellinen johtaja. H\xc3\xa4n toimi \xc3\xa4\xc3\xa4nilevytuottajana, ja h\xc3\xa4n oli my\xc3\xb6s Helsingin Olympiastadionilla vuonna 2000 esitetyn Tuomas Kantelisen Paavo Nurmi -oopperan Paavo Suuri. Suuri juoksu. Suuri uni. tuottaja. K\xc3\xa4hk\xc3\xb6nen toimi 25 vuotta opettajana Sibelius-Akatemiassa ja Teatterikorkeakoulussa. H\xc3\xa4n sai taiteilijael\xc3\xa4kkeen vuonna 2010.'